ΚΟΙΝΗ ΘΕΣΗ (ΕΚ) αριθ. 12/94 η οποία καθορίστηκε από το Συμβούλιο στις 4 Μαρτίου 1994 για τη θέσπιση της οδηγίας 94/. . ./ΕΚ του Ευρωπαϊκού Κοινοβουλίου και του Συμβουλίου της . . . για τη δέκατη τέταρτη τροποποίηση της οδηγίας 76/768/ΕΟΚ περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως ορισμένων επικίνδυνων ουσιών και παρασκευασμάτων (94/C 137/07)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 100 Α,

την πρόταση της Επιτροπής (1),

τη γνώμη της Οικονομικής και Κοινωνικής Επιτροπής (2),

Αποφασίζοντας με τη διαδικασία του άρθρου 189 Β της συνθήκης,

Εκτιμώντας:

ότι το άρθρο 7Α της συνθήκης καθιερώνει ένα χώρο χωρίς εσωτερικά σύνορα μέσα στον οποίο εξασφαλίζεται η ελεύθερη κυκλοφορία των εμπορευμάτων, των προσώπων, των υπηρεσιών και των κεφαλαίων 7

ότι η εσωτερική αγορά θα πρέπει να βελτιώσει βαθμιαία την ποιότητα ζωής, την προστασία της υγείας και την ασφάλεια των καταναλωτών 7 ότι τα προτεινόμενα με την παρούσα οδηγία μέτρα ευθυγραμμίζονται με το ψήφισμα του Συμβουλίου της 9ης Νοεμβρίου 1989 σχετικά με τις μελλοντικές προτεραίοτητες για την επαναδρομολόγηση της πολιτικής προστασίας των καταναλωτών 7

ότι η παρουσία νικελίου σε ορισμένα αντικείμενα που έρχονται σε άμεση και παρατεταμένη επαφή με το δέρμα μπορεί να προκαλέσει ευαισθητοποίηση του ανθρώπου στο νικέλιο και να οδηγήσει σε αλλεργικές αντιδράσεις 7 ότι, για τους λόγους αυτούς, θα πρέπει να περιοριστεί η χρήση νικελίου στα αντικείμενα αυτά 7

ότι ένα κράτος μέλος έχει ήδη επιβάλει στο έδαφός του μέτρα για τον περιορισμό της ευαισθητοποίησης από το νικέλιο και της αλλεργίας στο νικέλιο, ενώ ένα δεύτερο κράτος μέλος προτίθεται να λάβει σειρά διαφορετικών μέτρων στο έδαφός του 7 ότι, συνεπώς, υπάρχει κίνδυνος παρεμβολής εμποδίων στις συναλλαγές 7

ότι είναι ανάγκη να διευκρινισθούν οι μέθοδοι δοκιμασίας που χρησιμοποιούνται για να ελεγχθεί η ανταπόκριση στην παρούσα οδηγία και να δημοσιευθούν πριν από τη θέση σε εφαρμογή της οδηγίας 7 ότι αυτές οι μέθοδοι δοκιμασίας θα πρέπει να αποτελέσουν το αντικείμενο ευρωπαϊκών προτύπων 7

ότι οι περιορισμοί που έχουν ήδη εγκριθεί ή προβλέπονται από ορισμένα κράτη μέλη όσον αφορά τη χρησιμοποίηση του νικελίου, επηρεάζουν άμεσα την ολοκλήρωση και τη λειτουργία της εσωτερικής αγοράς 7 ότι είναι επομένως αναγκαία η προσέγγιση των νομοθετικών διατάξεων των κρατών μελών που διέπουν τον εν λόγω τομέα και, η ανάλογη τροποποίηση του παραρτήματος Ι της οδηγίας 76/769/ΕΟΚ (3),

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Το παράρτημα Ι της οδηγίας 76/769/ΕΟΚ συμπληρώνεται από το κείμενο που περιλαμβάνεται στο παράρτημα της παρούσας οδηγίας.

Άρθρο 2

1. Τα κράτη μέλη θεσπίζουν τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο έξι μήνες μετά τη δημοσίευση από την Επιτροπή, στην Επίσημη Εφημερίδα των Ευρωπαϊκών Κοινοτήτων, των προτύπων που έχει εγκρίνει η Ευρωπαϊκή Επιτροπή Τυποποίησης (ΕΕΤ) για το σύνολο των μεθόδων δοκιμασίας που χρησιμοποιούνται για να ελεγχθεί η ανταπόκριση των προϊόντων στην παρούσα οδηγία ή έξι μήνες μετά την έγκριση της παρούσας οδηγίας εάν η ημερομηνία αυτή είναι μεταγενέστερη της πρώτης, ούτως ώστε:

- έξι μήνες μετά τη λήξη της μιας ή της άλλης των προθεσμιών αυτών, κανείς κατασκευαστής ή εισαγωγέας να μη διαθέτει στο εμπόριο προϊόντα που δεν ανταποκρίνονται στην παρούσα οδηγία,

- δέκα οκτώ μήνες μετά τη λήξη της μιας ή της άλλης των προθεσμιών αυτών, ανάλογα με την περίπτωση, να μην μπορούν να πωλούνται ούτε να διατίθενται στον τελικό καταναλωτή, τα προϊόντα που δεν ανταποκρίνονται στην παρούσα οδηγία, εκτός εάν έχουν διατεθεί στο εμπόριο πριν από τη λήξη της εν λόγω προθεσμίας.

Πληροφορούν αμέσως την Επιτροπής σχετικά.

2. Οι διατάξεις που αναφέρονται στην παράγραφο 1, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομέρειες της αναφοράς αυτής καθορίζονται από τα κράτη μέλη.

Άρθρο 3

Η παρούσα οδηγία απευθύνεται στα κράτη μέλη.

. . ., . . .

Για το Ευρωπαϊκο Κοινοβούλιο

Ο Πρόεδρος

Για το Συμβούλιο

Ο Πρόεδρος

(1) ΕΕ αριθ. C 116 της 27. 4. 1993, σ. 10.

(2) ΕΕ αριθ. C 304 της 10. 11. 1993, σ. 2.

(3) ΕΕ αριθ. L 262 της 27. 9. 1976, σ. 201. Οδηγία όπως τροποποιήθηκε τελευταία από την οδηγία 91/339/ΕΟΚ (ΕΕ αριθ. L 186 της 12. 7. 1991, σ. 64).

ΠΑΡΑΡΤΗΜΑ

«28. Νικέλιο Αριθ. CAS 7440-02-0 Αριθ. EINECS 2311114 και οι ενώσεις του

Δεν πρέπει να χρησιμοποιείται:

1. Σε συναρμολογούμενα στελέχη, που εισάγονται, προσωρινά ή μη, σε διατρηθέντα αυτιά και άλλα διατρηθέντα μέρη του ανθρωπίνου σώματος, κατά την ανασύσταση του επιθηλίου του τραύματος που προκλήθηκε από τη διάτρηση, εκτός εάν τα εν λόγω συναρμολογούμενα στελέχη είναι ομοιογενή και η συγκέντρωση του νικελίου - εκφραζόμενη ως μάζα νικελίου προς ολική μάζα - είναι μικρότερη του 0,05 %.

2. Σε προϊόντα που έρχονται σε άμεση και παρατεταμένη επαφή με το δέρμα, όπως είναι τα παρακάτω:

- σκουλαρίκια,

- περιδέραια, βραχιόλια και αλυσίδες, βραχιόλια ποδιού και δαχτυλίδια,

- περιβλήματα ρολογιών χειρός, μπρασελέ ρολογιών και αγκράφες μπρασελέ,

- κουμπιά με πριτσίνια, αγκράφες, πριτσίνια, φερμουάρ και μεταλλικά σήματα, όταν αυτά χρησιμοποιούνται στα ενδύματα,

εάν το ποσοστό απελευθέρωσης του νικελίου από τα μέρη των εν λόγω προϊόντων που έρχονται σε άμεση και παρατεταμένη επαφή με το δέρμα, είναι ανώτερη του 0,5 μg/cm²/εβδομάδα.

3. Σε προϊόντα όπως τα απαριθμούμενα στην ανωτέρω παράγραφο 2, όταν αυτά φέρουν επίχριση που δεν περιέχει νικέλιο, εκτός αν η επίχριση αυτή είναι επαρκής για να εξασφαλίσει ότι το ποσοστό απελευθέρωσης του νικελίου από τα μέρη των εν λόγω προϊόντων που έρχονται σε άμεση και παρατεταμένη επαφή με το δέρμα, δεν υπερβαίνει το 0,5 μg/cm²/την εβδομάδα, για διετή τουλάχιστον περίοδο κανονικής χρήσεως του προϊόντος.

Επιπλέον, τα προϊόντα που αναφέρονται στα σημεία 1, 2 και 3, ανωτέρω, μπορούν να διατίθενται στην αγορά μόνον εφόσον ανταποκρίνονται στις απαιτήσεις που αναφέρονται στα εν λόγω σημεία.»

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

Ι. Εισαγωγή

1. Στις 4 Μαρτίου 1994, το Συμβούλιο, αποφασίζοντας με ειδική πλειοψηφία, καθόρισε κοινή θέση σχετικά με την ανωτέρω πρόταση επιλέγοντας ως νομική βάση το άρθρο 100 Α της συνθήκης. Η ιταλική αντιπροσωπία ψήφισε κατά του καθορισμού της κοινής θέσης.

2. Η αρχική πρόταση υποβλήθηκε από την Επιτροπή στο Συμβούλιο στις 16 Απριλίου 1993. Το Ευρωπαϊκό Κοινοβούλιο και η Οικονομική και Κοινωνική Επιτροπή γνωμοδότησαν στις 27 Οκτωβρίου 1993 και στις 22 Σεπτεμβρίου 1993, αντιστοίχως. Λαμβάνοντας υπόψη αυτές τις γνώμες, η Επιτροπή υπέβαλε τροποποιημένη πρόταση την 1η Δεκεμβρίου 1993.

ΙΙ. Στόχος

Στόχος αυτής της οδηγίας είναι η προστασία των καταναλωτών από αλλεργικές αντιδράσεις τις οποίες ενδέχεται να προκαλέσουν τα κοσμήματα και προσωπικά αντικείμενα που έρχονται σε επαφή με το δέρμα, σε ορισμένα άτομα ευαίσθητα στο νικέλιο. Φαίνεται ότι αυξάνεται ο αριθμός των ευαισθητοποιημένων ατόμων, ιδίως των νέων, στην Ευρώπη.

ΙΙΙ. Γνώμη του Ευρωπαϊκού Κοινοβουλίου και τροποποιημένη πρόταση

Το Ευρωπαϊκό Κοινοβούλιο διατύπωσε τρεις τροπολογίες της αρχικής πρότασης της Επιτροπής:

- στόχος της πρώτης είναι να αναβληθεί η έναρξη της ισχύος ώστε να μπορέσουν οι κατασκευαστές και ιδίως οι έμποροι λιανικής να διαθέσουν τα αποθέματα των συγκεκριμένων προϊόντων,

- στόχος της δεύτερης είναι να δημοσιευθούν από την Επιτροπή οι λεπτομέρειες των μεθόδων δοκιμής οι οποίες πρέπει να χρησιμοποιηθούν προκειμένου να διαπιστωθεί η συμμόρφωση προς τις διατάξεις της οδηγίας, και

- η τρίτη τροπολογία αντικαθιστά την απαγόρευση ορισμένων προϊόντων με την υποχρεωτική επισήμανση αυτών των προϊόντων.

Στην τροποποιημένη πρότασή της, η Επιτροπή δέχθηκε τις δύο πρώτες τροπολογίες. Δεν έκρινε σκόπιμο να συμπεριλάβει την τρίτη διότι, κατά την κρίση της, η επισήμανση δεν εγγυάται την ικανοποιητική προστασία της υγείας των καταναλωτών.

Το Συμβούλιο ακολούθησε κατ' ουσίαν την τροποποιημένη πρόταση της Επιτροπής:

- Οι δύο πρώτες τροπολογίες του Κοινοβουλίου έγιναν δεκτές από το Συμβούλιο. Ωστόσο, πλροκειμένου να εξασφαλιστεί ότι οι δοκιμές θα είναι διαθέσιμες, το Συμβούλιο αποφάσισε να εξαρτηθεί η έναρξη ισχύος της οδηγίας από τη δημοσίευση των δοκιμών. Εξάλλου, διευκρινίζεται ότι πρόκειται για δοκιμές εγκεκριμένες από την ευρωπαϊκή επιτροπή τυποποίησης, γεγονός που εξασφαλίζει την ύπαρξη αξιόπιστων και ομοιογενών δοκιμών για όλη την Κοινότητα (άρθρο 2 παράγραφος 1).

- Όσον αφορά την τρίτη τροπολογία στόχος της οποίας είναι να καταργηθούν οι παράγραφοι 2 και 3 του παραρτήματος και να αντικατασταθούν με μια υποχρέωση επισήμανσης, το Συμβούλιο ακολούθησε την τροποποιημένη πρόταση της Επιτροπής εκτιμώντας ότι η απλή επισήμανση δεν επαρκεί για την επίτευξη των στόχων της οδηγίας. Ωστόσο, το Συμβούλιο αποφάσισε να απλοποιήσει τον ενδεικτικό κατάλογο των καλυπτόμενων από την απαγόρευση προϊόντων, στην παράγραφο 2 του παραρτήματος, καταργώντας τις αναφορές στα κουμπιά για ράψιμο και στους σκελετούς γυαλιών. Επίσης, στην παράγραφο 3, η θεωρούμενη ως περίοδος κανονικής χρήσεως των προϊόντων μειώθηκε από τρία σε δύο έτη (παράρτημα, παράγραφοι 2 και 3).

IV. Ανάλυση των άλλων σημείων της κοινής θέσης

Πέραν των τροποποιήσεων που αναφέρονται ανωτέρω στο σημείο ΙΙΙ, το Συμβούλιο επέφερε δύο τροποποιήσεις στα «υπόψη» και στις αιτιολογικές παραγράφους της κοινής θέσης:

1. Τα «υπόψη» τροποποιήθηκαν για να ληφθεί υπόψη η έναρξη της ισχύος της Ευρωπαϊκής Ένωσης και ιδίως το άρθρο 189 Β της συνθήκης για την ίδρυση της Κοινότητας.

2. Η πέμπτη παράγραφος του αιτιολογικού τροποποιήθηκε ελαφρώς προκειμένου να ληφθεί υπόψη η νέα διατύπωση της παραγράφου 1 του άρθρου 2.

V. Συμπέρασμα

Το Συμβούλιο φρονεί ότι όλες οι διευκρινίσεις που έγιναν στην τροποποιημένη πρόταση με τη συγκατάθεση της Επιτροπής, αποσκοπούν στην ενίσχυση των στόχων της οδηγίας και στην προστασία των καταναλωτών, και συμβάλλουν στην αποτελεσματική εφαρμογή της οδηγίας μέσω ομοιογενών και αξιόπιστων δοκιμών.